अपने अब तक के सफ़र के बारे में कमल हासन कहते हैं, "वक्त जैसे गुज़रता चला गया. मुझे कुछ पता ही नहीं चल पाया. मुझे लगता है कि अभी मैंने कुछ ज़्यादा ख़ास किया ही नहीं है."कमल ने दक्षिण भारतीय फ़िल्मों के अलावा कई हिंदी फ़िल्मों में भी काम किया है. अभिनय करने के अलावा 'चाची 420' और 'हे राम' जैसी कई फ़िल्मों का निर्देशन भी वो कर चुके हैं.कमल कहते हैं, "निर्देशन करना सबसे दिलचस्प काम है. आप अपने आपको अभिनय करते हुए तार्किक ढंग से देख सकते हो, और ध्यान रखते हो कि किसी तरह की भावनाओं में ना बहो." थेवर मगन, हिंदुस्तानी, चाची 420 और दशावतारम जैसी ना जाने कितनी फ़िल्मों में बेहद चुनौतीपूर्ण भूमिकाएं निभा चुके कमल हासन कहते हैं, "मैं वही चुनौतियां स्वीकार करता हूं, जिनके बारे में मुझे लगता है कि मैं उन्हें सफलता पूर्वक अंजाम दे सकता हूं. ऐसा कोई काम हाथ में नहीं लेता जो मैं नहीं कर सकता." सुपरस्टार अमिताभ बच्चन ने कमल हासन के बारे में बात करते हुए बीबीसी से कहा, "वो ऐसे अभिनेता हैं, जो रोज़ नए-नए आयडिया के बारे में सोचते और प्रयोग करते रहते हैं. हम सभी कलाकारों के सामने चुनौतियां पेश करते रहते हैं." रमेश सिप्पी की 'सागर' में कमल हासन के साथ काम कर चुकीं डिंपल कपाड़िया कहती हैं, "वो बहुत उम्दा कलाकार हैं. उनके साथ काम करना मेरे लिए बड़े सम्मान की बात थी. काश, मैं इस एक्टिंग के इनसाक्लोपीडिया के साथ और काम कर पाती."कमल हासन इन दिनों तमिल फ़िल्म 'मनमदन अंब' में काम कर रहे हैं, जिसमें उनके साथ माधवन और तृषा कृष्णनन भी हैं.